Gunvor Wibroe (S), 2025-01-21:
Tak for ordet.
Jeg vil ligesom ministeren gerne takke forslagsstillerne for at stille skarpt på et sindssygt vigtigt emne, som optager os i Socialdemokratiet, nemlig hvordan vi sikrer den nødvendige hjælp og støtte til børn og unge, som vokser op i hjem med vold.
Det kan være fysisk, psykisk, økonomisk og seksuelt.
Og hvert år tager 2.600 kvinder ophold på et krisecenter med næsten lige så mange børn.
Det er rædselsfuldt at tænke på, at børn vokser op som vidner til vold mod de mennesker, som de elsker allermest.
Socialdemokratiet tager både partnervold og vold mod børn meget alvorligt, og vi mener, at børn og unge, der er vidner til vold derhjemme, skal have den hjælp og støtte, de har brug for, uanset om det er fysisk eller psykisk vold.
Det sætter nemlig livslange spor og kan påvirke et barn eller et ungt menneske voldsomt og negativt langt, langt ind i voksenlivet.
Derfor søsatte vi også i 2023 en handlingsplan, »Handlingsplanen mod partnervold og partnerdrab«, med i alt 26 initiativer.
Initiativerne skal sikre en bred indsats, der bidrager til, at færre udsættes for vold i familien, at færre vokser op i et hjem med vold samt forebygge, at partnervold eskalerer og risikerer at ende i partnerdrab.
Handlingsplanen løber til og med 2026, og der er samlet afsat 233 mio. kr. i perioden 2023-26 og derefter varigt et beløb på 37,9 mio. kr. årligt.
Jeg vil gerne fremhæve, at regeringen og Folketingets partier i forbindelse med fordelingen af SSA-reserven for 2024-27 specifikt, som ministeren også påpegede, har nedsat en arbejdsgruppe om vold mod børn.
Arbejdsgruppen skal bl.a. komme med anbefalinger på det sociale område med fokus på forebyggelse, opsporing og behandling af børn og unge, der bliver udsat for vold i hjemmet.
Arbejdsgruppen består af en række børneorganisationer, og det forventes, at den er klar med sine anbefalinger medio 2025, og der er afsat 10 mio. kr. til udmøntning af initiativer på baggrund af arbejdsgruppens anbefalinger.
Derudover er det vigtigt også at huske på, at de ude i kommunerne allerede i dag er forpligtet til at give den nødvendige støtte til alle børn og unge, der har behov for det, herunder hvis de har oplevet vold i hjemmet.
Afslutningsvis vil jeg bare sige, at alt for mange børn som sagt oplever eller udsættes for vold derhjemme, og derfor mener Socialdemokratiet, at det er bydende nødvendigt med et tæt samarbejde med foreninger, organisationer og eksperter på området.
De skal hjælpe os med at finde nye løsninger, søsætte initiativer og hive i alle relevante håndtag, så vi i fremtiden får færre børn og unge, der oplever eller selv udsættes for vold, og vi skal også blive bedre til at hjælpe og støtte, hvis børn allerede har været i volden.
Men vi mener også i Socialdemokratiet, at vi skal afvente anbefalingerne fra arbejdsgruppen om vold mod børns anbefalinger og ikke kortslutte en proces, som vi alle er initiativtagere til.
Der er ingen tvivl om, at hensigten i beslutningsforslaget er sympatisk, men lad os lige holde tungen lige i munden og afvente børneorganisationerne og ikke mindst arbejdsgruppens anbefalinger.
Herefter ser jeg frem til med Folketingets partier at drøfte, hvilke initiativer vi skal søsætte for at hjælpe børn og unge, der enten er vidne til eller selv udsættes for vold.
På den baggrund kan Socialdemokratiet ikke støtte beslutningsforslaget.
Tak for ordet.